DA Den Europæiske Unions Tidende C 28/88

Det Europæiske Økonomiske og Sociale Udvalgs udtalelse om Forslag til Europa-Parlamentets og Rådets direktiv om ophævelse af Rådets direktiv 90/544/EØF om de frekvensbånd, der skal anvendes til samordnet indførelse af fælleseuropæisk landbaseret offentlig personsøgning i Fællesskabet

KOM(2005) 361 endelig — 2005/0147 (COD)

(2006/C 28/19)

Rådet for Den Europæiske Union besluttede den 15. september 2005 under henvisning til EF-traktatens artikel 95 at anmode om Det Europæiske Økonomiske og Sociale Udvalgs udtalelse om det ovennævnte emne.

Udvalgets præsidium henviste den 27. september 2005 det forberedende arbejde til Den Faglige Sektion for Transport, Energi, Infrastruktur og Informationssamfundet.

På grund af sagens hastende karakter udpegede Det Europæiske Økonomiske og Sociale Udvalg på sin 421. plenarforsamling den 26. og 27. oktober 2005, mødet den 27. oktober, Daniel Retureau til hovedordfører og vedtog følgende udtalelse 66 stemmer for og 2 hverken for eller imod:

1. Kommissionens forslag

1.1 Det foreslåede direktiv (1) har til formål at ophæve Ermes-direktivet fra 1990, (2) som afsatte frekvensbåndet 169,4 — 169,8 MHz til landbaseret offentlig personsøgning i Fællesskabet. Et ophævelsesdirektiv er nødvendigt for at ophæve et tidligere direktiv (princippet om formparallelitet).

1.2 Retsgrundlag: EF-traktatens artikel 95 (indre marked, anvendelse af EF-traktatens artikel 14); samordningsprocedure (EF-traktatens artikel 251).

1.3 Begrundelse: dette frekvensbånd er ved at blive forældet til landbaseret offentlig personsøgning og bruges stadig sjældnere til formålet, idet der allerede findes alternative teknologier (SMS via GSM). I forlængelse af Parlamentets og Rådets »frekvenspolitikbeslutning« fra 2002 (3) agter Kommissionen at give plads for andre anvendelser ved hjælp af en harmoniseret frekvensplan, som er udarbejdet i samarbejde med CEPT, (4) og som Kommissionen senere vil træffe afgørelse om.

1.4 De vigtigste påtænkte fællesskabsbaserede anvendelser af frekvensbåndet 169,4 — 169,8 MHz vedrører øget social integration af og mobilitet for hørehæmmede og ældre i EU, (5) tyverisikring, sikrere og mere effektive måleraflæsningsmetoder for el- og vandforsyningsselskaber og hensigtsmæssige elektroniske kommunikationsværktøjer; det fremhæves, at forslaget vil få positive konsekvenser for virksomhederne inden for fjernkommunikationssektoren.

1.5 De frekvenser inden for det nævnte bånd, som Kommissionen og CEPT ikke lægger beslag på til fælleseuropæiske formål, kan af medlemsstaterne allokeres på nationalt plan.

2. EØSU's bemærkninger

2.1 Der er et stadigt voksende behov for frekvenser til udvikling af nye tjenester, og forslaget om ophævelse af Ermes-direktivet sigter mod at åbne en p.t. underudnyttet del af frekvensbåndet til nye anvendelsesformål, navnlig til gavn for handicappede, ældre, øget sikkerhed, mobiltjenester osv.

2.2 Udvalget godkender derfor forslaget og udtrykker samtidig håb om, at man navnlig vil prioritere udvikling af tjenester til fremme af den sociale integration, og at dette vil resultere i etablering af virksomheder og jobskabelse på aktivitetsområder, som er af afgørende betydning for EU-borgerne. Udvalget opfordrer ligeledes medlemsstaterne til i første række at prioritere social integration og jobskabelse i informationssamfundet, når de allokerer frekvenser til nye fjernkommunikationstjenester.

Bruxelles, den 27. oktober 2005 Anne-Marie SIGMUND Formand for Det Europæiske Økonomiske og Sociale Udvalg

(1) KOM(2005) 361 endelig.

(2) Rådets direktiv 90/544/EØF af 9. oktober 1990 om de frekvensbånd, der skal anvendes til samordnet indførelse af fælleseuropæisk landbaseret offentlig personsøgning i Fællesskabet (Ermes-direktivet).

(3) Europa-Parlamentets og Rådets beslutning 676/2002/EF af 7. marts 2002 om et frekvenspolitisk regelsæt i Det Europæiske Fællesskab (frekvenspolitikbeslutningen).

(4) Den Europæiske Konference af Post- og Teleadministrationer (CEPT): V. »final report from CEPT, Radio Spectrum Ctee, rewiew of the frequency band 169.4-169.8« MHz, RSCOM04-69, Brussels, 24 Nov. 2004.

(5) Rammedirektivet 2002/21/EF kræver, at særlige befolkningsgruppers, f.eks. handicappede brugeres, behov tilgodeses, og ministrene for telekommunikation fastslog på det uformelle rådsmøde i Vitoria, at alle elektroniske tjenester skal være tilgængelige for handicappede og ældre; samtidig henvises til handlingsplanen eEurope 2005, der blev vedtaget af Det Europæiske Råd i Sevilla den 21. – 22. juni 2002.